text: Fleggaard vil sælge flyrejser på nettet
  07 november 2011 kl. 15.49
  Fleggaard-koncernen satser mere og mere på internettet. Koncernen har gennem længere tid solgt vaskemaskiner og tv på nettet, men nu er man også begyndt at sælge flyrejser via hjemmesiden.
  Selskabet har omkring en halv million besøgende på internetsiden hver måned, og derfor skal der findes yderligere forretningsområder, siger administrerende direktør for Fleggaard Detail, Mike Simonsen:
  - Vi tager flere forretningsområder ind, efterhånden som vi kommer i kontakt med interesserede samarbejdspartnere. Det, jeg kan se for mig i den nærmeste tid, er varer som sportssko, briller og mobiltelefoner, siger Mike Simonsen til DR Syd.
  